Bivši predsjednik Ivo Josipović na Twitteru se našao na meti kritika nakon što je komentirao propovijed mons. Marina Barišića, nadbiskupa splitsko-makarskoga, koji je vodio euharistijsko slavlje u Sinju u povodu blagdana Velike Gospe.

Mons. Barišić, između ostaloga, kazao je kako je "od gospodarske krize opasnija rastava braka", što se očito nije svidjelo bivšem predsjedniku koji je objavio link s njegovom propovijedi i napisao: "Stigla svježa bunika?"

Jedan tviteraš odmah mu je komentirao kako je i on mislio da je u pitanju bunika kada je vidio njegov promotivni spot za stranku ''Naprijed Hrvatska'', na što mu je Josipović odgovorio "razumljivo je da ste to mislili. Nije Thompson, a nisu ni cajke".

– To vam ne služi na čast! Takvo blaćenje i buđenje niskih strasti. Vi sebe nazivate intelektualcem, profesorom, kompozitorom. Gdje su vam manire – komentirao je drugi korisnik.

– Dopustite da me kao intelektualca vrijeđa vrijeđanje inteligencije i buđenje niskih strasti s oltara – odgovorio mu je Josipović.